  Майя Бывальцева Тудвулэсь тужгес кужмо вакытсэ Удмуртиын возьмало оштолэзьлэн кыкетӥ ӝыныяз. Иворъёсъя «Удмуртия» агентстволы со сярысь ивортӥз Россиысь МЧС-лэн элькунъя Валтӥсь управлениысьтыз пресс-службалэн кивалтӥсезлэн воштӥсез Вероника Митрофанова. «Асьмелэн тудву каллен кошке, соин ик кыӵе нуналъёсты пусйыны мон уг быгатӥськы. 15-тӥ - 25-тӥ оштолэзь котыр. Та дырлы ми вань чакланъёсмес Гидрометцентрлэн чакланъёсыныз ӵошатӥськомы. Температура шуак ӧз ке воштӥськы, номыр кышкытсэ ум возьмаське. Музъем кынмемлэн мурдалаез, лымыын вулэн мындалаез азьвыл аръёсы кадьгес. Температура туж ӝог ӧз ке ӝутскы, тудву кышкыт учыръёстэк ортчыны кулэ», — вераз Вероника Митрофанова. Температуралэсь шуак ӝутсконзэ али уг чаклало, но вуоно арняе 10 градусозь шуныт луоз шуыса верало. Удмуртиын 22 улон интыос вутудӟонэ шедьыны быгато. «Милям 19 муниципал кылдытэтъёсын 22 улон интыос вутудӟон улэ шедьыны быгато. Со кыӵе ке шуэрес югдур кылдэ ке. Вань учыръёс, куке нимаз улон юртъёс вуэ шедё, кылсярысь, Ижкарысь Первомай но Ленин ёросъёсын коркаослэн гулбечьёсазы ву пыре. Сыӵе югдур кылдэ, юртэз улыг интыосы пуктэмен но ву кошкон канаваос гудымтэен сэрен», — валэктӥз Вероника Митрофанова. МЧС-ысь ӧнерчиос сыӵе юртъёсын улӥсьёслы тудвулы сӥзьылысен ик дасяськыны ӵекто. Корка котыртӥ ортчыса, чаклано, ӧвӧл-а кынмемын йӧ ву кошкон гумыосын но канаваосын. Вань ке, сузяно. Тодэ вайытом, тудвулы дасяськон улсын ӧнерчиос Балезино, Вотка, Дэбес, Кез, Сюмси но Глаз ёросъёсысь шуръёсын йӧэз пуштытъязы. Тегъёс: Ижкар МЧС Удмуртия куазь тудву  